
1. Sabiedrības uzticēšanās valsts pārvaldei
Kā jūs palielināsiet sabiedrības uzticēšanos valsts pārvaldei?

Mūsu mērķis ir panākt, lai Latvijas valsts un tautas intereses vienmēr būtu pirmajā vietā. Mēs stiprināsim demokrātiju un dosim varu pašai tautai – Satversmē veiksim izmaiņas, kas ļaus Valsts prezidentu vēlēt Latvijas tautai, kā arī samazināsim referendumu ierosināšanas slieksni no pašreizējiem 10% līdz 5% balsstiesīgo. 
Otrkārt, mēs uzsāksim bezkompromisa cīņu ar korupciju jomās, kas saistītas ar valsts iepirkumiem un valsts uzņēmumiem. Mēs apvienosim valsts iestādes un ministrijas, mazinot birokrātiju, un ierēdņiem noteiksim skaidrus un uz valsts izaugsmi vērstus KPI.

[bookmark: OLE_LINK1]2. Valsts un pašvaldību kapitālsabiedrību pārvaldība
Vai atbalstāt valsts kapitāldaļu turētāja funkciju koncentrēšanu vienotā, profesionālā un no nozaru ministriju politiskās vadības nodalītā valsts kapitāldaļu pārvaldības institūcijā — jā vai nē? Kāds ir jūsu modelis?

Mēs iestājamies par profesionālu ministru iecelšanu, kuri spēj kvalitatīvi un atbildīgi pārraudzīt valsts kapitālsabiedrības, kas līdz šim nav ticis nodrošināts. Valsts kapitālsabiedrībām ir jāstrādā ar maksimālu peļņu un efektivitāti, tomēr izņēmums ir tādi stratēģiskie uzņēmumi kā „Latvenergo” un „Rīgas siltums”. Tiem par prioritāti jānosaka zemu un pieejamu elektrības un siltuma tarifu nodrošināšana Latvijas iedzīvotājiem un uzņēmumiem, tādējādi mērķtiecīgi veicinot visas valsts tautsaimniecības konkurētspēju.


3. Tautsaimniecība un valsts finanses
Intervētājs: Kāds ir jūsu konkrētais plāns Latvijas produktivitātes un eksporta kāpumam nākamajos četros gados, un kuri rādītāji pierādīs, ka izaugsme nav balstīta tikai uz patēriņu, ES fondiem vai valsts tēriņiem?

Rīkosim papildu iknedēļas Ministru kabineta sēdi kopā ar LTRK, LDDK un citām uzņēmēju organizācijām, lai izskatītu to sagatavotos priekšlikumus. Ir jāveicina Latvijas uzņēmumu eksports un jālikvidē visi šķēršļi.
Tūristu skaits valstī ir jāpalielina ar aktīvu reklamēšanos ārvalstīs, kā arī uzbūvējot koncertzāli ar konferenču centru pielietojumu, multifunkcionālu iekštelpu futbola stadionu, kas uzņem arī koncertus un lielas izstādes.
Kā prioritāro finansējuma veidu šiem un infrastruktūras projektiem noteiksim PPP, kas Latvijā netiek pilnvērtīgi izmantots.

4. Nodokļu politika un nodokļu administrēšana
Intervētājs: Kāds ir jūsu nodokļu politikas mērķis nākamajiem četriem gadiem, un kā jūs sabalansēsiet šos konkurējošos mērķus?

Mērķis ir zema un vienkārša sistēma investīcijām: 10% likme UIN, pašnodarbinātajiem un kapitāla pieaugumam (0% UIN reinvestējot). Ieņēmumi nesamazināsies, jo, samazinot ēnu ekonomiku no 22% līdz ES vidējam 17%, ieņēmumi budžetā palielināsies. Uzņēmēji izmaksātu uzkrāto peļņu, bet pašnodarbinātie būtu motivēti sākt maksāt nodokļus. Šīs izmaiņas piesaistītu papildu investīcijas no ārvalstīm, palielinot budžeta ieņēmumus.
Jauniešu algām pirmajā gadā piemērosim 0% nodokļi un mātēm ar diviem bērniem — IIN 0%. Tas motivēs daudzus neaizbraukt un atgriezties no ārvalstīm.



5. Enerģētikas politika
Intervētājs: Kāds ir jūsu konkrētais plāns, lai Latvija samazinātu energoatkarības riskus un nodrošinātu stabilu elektroenerģijas, siltuma un degvielas pieejamību krīzes situācijās?

Pilnīgu neatkarību panāksim, kopā ar ASV uzbūvējot atomelektrostaciju (AES), kas nodrošinās Latvijai pilnu energoneatkarību. Tas veicinās ne tikai drošību, bet arī ekonomisko izaugsmi, jo ar AES palīdzību būs iespējams piesaistīt ārvalstu datu centrus un ražošanu, radot augsti apmaksātas darba vietas un nodrošinot zemākas enerģijas cenas. Zemākas cenas padarīs Latviju investīcijām pievilcīgāku, un ikviena jaunpiesaistītā ārvalstu investīcija kalpos kā papildu drošības garants.


6. Izglītības politika
Intervētājs: Kā jūs mainīsiet izglītības finansēšanas un pārvaldības modeli, lai nauda sekotu kvalitātei, skolām un augstskolām būtu lielāka atbildība par rezultātiem, izglītība vairāk atbilstu darba tirgus prasībām, bet ministrija un pašvaldības skaidri atbildētu par sistēmas kopējo sniegumu?

Mēs piedāvājam saturisku izglītības reformu. Reģionu skolas saglabāsim, vērtējot to pieejamību un nozīmi kopienai, nevis tikai skolēnu skaitu.
Atbilstoši darba tirgus prasībām ieviesīsim obligātu vidējo izglītību, obligātu finanšu pratību (9.–12. klasei) un četru valodu prasmi. Ieviesīsim nesodošu vērtēšanas sistēmu, tiesības pārkārtot eksāmenus līdz rudenim, kā arī nodrošināsim valsts apmaksātus mācību līdzekļus.
Lai nodrošinātu mācību kvalitāti, palielināsim pedagogu atalgojumu un radikāli samazināsim viņiem uzlikto birokrātisko slogu.

7. Aizsardzība un valsts drošība
Intervētājs: Kā jūs attīstīsiet valsts aizsardzības dienestu, Zemessardzi, rezerves karavīru sistēmu un civilās aizsardzības prasmes, lai krīzes gadījumā Latvijai būtu sagatavota sabiedrība?

Iekšējā un ārējā drošība nav dalāmas. Apvienosim Iekšlietu un Aizsardzības ministriju, ieviešot vienotu un konkurētspējīgu atalgojuma sistēmu militārpersonām, policistiem, ugunsdzēsējiem un glābējiem. Labākā gatavība valstij ir alianses stiprināšana ar sabiedrotajiem un preventīva rīcība, lai novērstu krīzes situācijas. Latvijā ir jāpiesaista ASV militārā klātbūtne, vienlaikus stiprinot abu valstu aliansi, veicot 50% militāro iepirkumu tieši no ASV.
8. Demogrāfiskās situācijas uzlabošana
Intervētājs: Kā jūs samazināsiet bērnu audzināšanas reālās izmaksas ģimenēm un kuri pasākumi visvairāk palīdzēs pieņemt lēmumu par pirmā, otrā vai trešā bērna piedzimšanu?

Ģimene, dzimstības veicināšana un tradicionālās vērtības ir mūsu valsts pamats.
Pirmkārt, palielināsim vienreizējo pabalstu par katru jaundzimušo bērnu līdz 5000 eiro un nodrošināsim 100% valsts apmaksātu neauglības ārstēšanu.
Otrkārt, izveidosim dzimstības veicināšanas un daudzbērnu ģimeņu atbalsta fondu ar PUA programmu investoram (500 tukstošu eiro apmērā katram investoram), kura līdzekļi tiks izmantoti, lai palīdzētu Latvijas ģimenēm ar bērniem iegūt jaunu mājokli.
Treškārt, samazināsim PVN likmi bērnu higiēnas un zīdaiņu precēm un atbrīvosim mātes ar 2 bērniem no IIN.

9. Valsts pārvaldes uzlabošana
Intervētājs: Kuras valsts pārvaldes funkcijas, iestādes vai procesus jūs pārskatīsiet pirmajos divos valdības darba gados, lai mazinātu dublēšanos, birokrātiju un zemas pievienotās vērtības darbības, nepasliktinot pakalpojumu kvalitāti?

Pirmkārt, veiksim valsts iestāžu auditu, lai novērstu funkciju dublēšanos un centralizētu administratīvo atbalstu. Apvienosim iestādes ar radniecīgām funkcijām: Iekšlietu un Aizsardzības ministriju, KEM un Ekonomikas ministriju, SPRK, PTAC un Konkurences padomi, kā arī nekustamo īpašumu pārvaldības iestādes.
Otrkārt, valsts pārvaldē un pašvaldībās ieviesīsim mākslīgā intelekta asistentus atbilžu sagatavošanai, tiesību aktu analīzei un rutīnas uzdevumu veikšanai, mazinot birokrātiju un tehnisko slogu.


